# Συνέργειες μεταξύ δράσεων ενίσχυσης της καινοτόμας επιχειρηματικότητας

**Match & Develop a Startup 3.0 Patras - AGROINNOECO Balkan Med programme**

Με επιτυχία ολοκληρώθηκε η δράση **Match & Develop a Startup Patras 3.0** που έλαβε χώρα στις 15-17 Μαρτίου 2019 στο Επιμελητήριο Αχαΐας για 2η συνεχόμενη χρονιά.

Η εκδήλωση πραγματοποιήθηκε στο πλαίσιο του προγράμματος **NBG Business Seeds** της Εθνικής Τράπεζας, σε συνεργασία με το **Επιμελητήριο Αχαΐας** στο πλαίσιο των εκδηλώσεων του **Patras IQ**, καθώς και με το Mindspace, το Orange Grove Patras και το Pos4Work.

Σκοπός της εκδήλωσης ήταν η υποστήριξη σε θέματα επιχειρηματικότητας ομάδων που συμμετείχαν στον 9ο Διαγωνισμό Καινοτομίας & Τεχνολογίας της ΕΤΕ, ομάδων προερχόμενων από τα Ερευνητικά και Εκπαιδευτικά Ιδρύματα της Δυτικής Ελλάδας και της Πελοποννήσου, καθώς και επιχειρηματικών ομάδων που υποστηρίζονται από τις τοπικές πρωτοβουλίες και δράσεις όπως το Ευρωπαϊκό έργο **AGROINNOECO (Balkan Med Interregional Innovation Ecosystem for maturing and mainstreaming innovative entrepreneurial ideas in Agrifood sector).**

Το εν λόγω έργο έχει εγκριθεί για υλοποίηση στο πλαίσιο της πρώτης πρόσκλησης εκδήλωσης ενδιαφέροντος της Διαχειριστικής Αρχής του Προγράμματος Balkan Mediterranean, συμμετέχουν συνολικά επτά (7) φορείς-εταίροι από τέσσερις (4) διαφορετικές χώρες:

1. Περιφερειακό Ταμείο Ανάπτυξης Περιφέρειας Δυτικής Ελλάδας (Συντονιστής)
2. Τεχνολογικό Εκπαιδευτικό Ίδρυμα Δυτικής Ελλάδας
3. Επιμελητήριο Αχαΐας
4. Τεχνολογικό Πανεπιστήμιο Κύπρου
5. Εμπορικό και Βιομηχανικό Επιμελητήριο Βουλγαρίας
6. Εμπορικό και Βιομηχανικό Επιμελητήριο Τιράνων
7. Πανεπιστήμιο Τιράνων

Το έργο έχει ως στόχο να αναπτύξει μια μεθοδολογία που **διευκολύνει τη μεταφορά καινοτομίας στον αγροδιατροφικό τομέα** των συμμετεχουσών περιφερειών μέσω της δημιουργίας μιας διαδικασίας και μιας δομής στήριξης για την καινοτόμο επιχειρηματικότητα που βασίζεται σε ένα δίκτυο περιφερειακών μηχανισμών καινοτομίας σε όλες τις περιοχές που συμμετέχουν στο έργο. Κάθε περιφερειακός μηχανισμός καινοτομίας βασίζεται στους τρεις πυλώνες της «τριπλής έλικας» (επιχειρηματικός τομέας, δημόσιος τομέας και ερευνητικά / ακαδημαϊκά κέντρα).

Κάθε περιφερειακός μηχανισμός καινοτομίας προσφέρει υπηρεσίες όπως:

1. **Προσδιορισμός των καινοτόμων επιχειρηματικών ιδεών** από νέους και υφιστάμενους επιχειρηματίες.
2. **Αξιολόγηση** των καινοτόμων επιχειρηματικών ιδεών
3. **Ωρίμανση** επιχειρηματικών ιδεών έως και το στάδιο της επιχειρηματικής προ-επώασης
4. Προετοιμασία **επιχειρηματικών σχεδίων** για την εφαρμογή τους

Κατόπιν, το έργο ανέπτυξε τη κοινή μεθοδολογία προ-επώασης η οποία περιλαμβάνει **14 συνολικά Εκπαιδευτικές Ενότητες** που υλοποιούνται μέσω **εκπαιδευτικών συνεδριών** με φυσική παρουσία όσο και **με απομακρυσμένη εκπαίδευση** μέσω διαδικτυακής πλατφόρμας

(<http://virtualhub.agroinnoeco.eu>).

Η εκπαίδευση με φυσική παρουσία αποτελείται από **Εκπαιδευτικά Σεμινάρια** (σε ειδικά διαμορφωμένο χώρο -προ-θερμοκοιτίδα - του ΤΕΙ Δυτικής Ελλάδας, **Εκπαιδευτικά Εργαστήρια** (που αφορούν την παρουσίαση εργαλείων βελτίωσης των επιχειρηματικών δεξιοτήτων), καθώς και **Επισκέψεις Μελέτης** (σε επιχειρήσεις ή/και θερμοκοιτίδες επιχειρήσεων προκειμένου οι εκπαιδευόμενοι να εξοικειωθούν με την λειτουργία τους). Τέλος η διαδικασία προβλέπει την παροχή υποστήριξης μέσω ειδικών **Συνεδριών Εξατομικευμένου Μέντορινγκ** των εκπαιδευομένων, προκειμένου να αναπτύξουν ένα Επιχειρηματικό Πλάνο που θα βασίζεται στην καινοτόμα επιχειρηματική τους ιδέα.

Στόχος της εκδήλωσης **Match & Develop a Startup Patras 3.0** ήταν να βοηθήσει τις συμμετέχουσες ομάδες μέσω στοχευμένων συμβουλευτικών δράσεων καθοδήγησης (lean startup, νομικές συμβουλές, Business analytics pitching,αποτελεσματική παρουσίαση ιδέας) και δικτύωσης (με τον Σπύρο Αρσένη, συντονιστή του NBG Business Seeds, τη Δώρα Τραχανά, Associate του VC Uni.fund, τον Γιώργο Καραντώνη, Partner του VC Metavallon, τον δημοσιογράφο Κώστα Τσαούση, τη Σόνια Μουσαβερέ, Διευθύντρια Επικοινωνίας της Bayer κλπ)

Η εκδήλωση άνοιξε με συνέντευξη Τύπου, η οποία πραγματοποιήθηκε την Παρασκευή 15.3.2019 στο Επιμελητήριο Αχαΐας, στην οποία συμμετείχαν οι: Πλάτωνας Μαρλαφέκας Πρόεδρος του Επιμελητηρίου Αχαΐας, Γιώργος Ντίνος περιφερειακός Διευθυντής της Εθνικής Τράπεζας, Κώστας Καρπέτας Αντιπερ/ρχης Ανάπτυξης Δυτικής Ελλάδας, Δημήτρης Τραχήλης από το Επιστημονικό Πάρκο Πατρών, Θεόδωρος Βαγενάς από το Ελληνικό Ανοικτό Πανεπιστήμιο, Γιάννης Κανελλόπουλος από το Orange Grove Patras, Ιωάννα Γκουμπλιά από το Mindspace, Νάσος Κοσκινάς από το Pos4Work.

Στο τετραήμερο συμμετείχαν 30 ομάδες με 65 μέλη. Στις ομάδες έγινε mentoring από τα στελέχη τοπικών επιχειρήσεων, του Επιμελητηρίου Αχαΐας και του NBG Business Seeds.

Μεταξύ των ομάδων που παρουσίασαν τις επιχειρηματικές τους ιδέες, **ήταν και 3 ομάδες του έργου AGROINNOECO** και συγκεκριμένα:

1. **Κασαρτζιάν Δημήτριος Ιωάννης** & **Γεώργιος Καρανάσιος** με την επιχειρηματική ιδέα «Εκσυγχρονισμός και αυτοματοποίηση της παραγωγής τυριού μειώνοντας το κόστος παραγωγής και λειτουργίας».
2. **Άγγελος Αγγελακόπουλος,** με την επιχειρηματική ιδέα «Παραγωγή προϊόντων χωρίς γλουτένη, ξεκινώντας από πρώτες ύλες όπως οσπριοειδή ή άλλα είδη δημητριακών που δεν περιέχουν γλουτένη».
3. **Μπλιούκας Θεόδωρος** με την επιχειρηματική ιδέα «Ανάπτυξη γεωργικών εφαρμογών / μεθόδων, προκειμένου να μειωθεί το αποτύπωμα άνθρακα στις καλλιέργειες, χρησιμοποιώντας συστήματα ακριβείας για την εκτροφή και την ιχνηλασιμότητα».

Στο τέλος του 3ήμερου, βραβεύτηκαν από επιτροπή αξιολόγησης οι καλύτερες ιδέες **μεταξύ των οποίων και η πρώτη ιδέα** «Εκσυγχρονισμός και αυτοματοποίηση της παραγωγής τυριού μειώνοντας το κόστος παραγωγής και λειτουργίας» η οποία κέρδισε δωρεάν υπηρεσίες υποστήριξης από την εταιρεία REZOS BRANDS Α.Ε.